पाएं अपने शहर की ताज़ा ख़बरें और फ्री ई-पेपरडाउनलोड करें
सोनीपत. गेहूं पर बोनस और बर्बाद फसलों पर मुआवजा सहित स्वामी नाथन रिपोर्ट को लागू करने के लिए भारतीय किसान यूनियन अंबावता के पदाधिकारी और सदस्य नौ जून को जंतर-मंतर पर प्रदर्शन करेंगे।
भाकियू अंबावता के प्रदेश अध्यक्ष शमशेर सिंह दहिया ने कहा कि सरकारें किसान हितैषी होने का नाटक कर रही है। जबकि किसान लंबे समय से प्रदेश के विभिन्न स्थानों पर प्रदर्शन कर रहे हैं, लेकिन सरकार को इससे कोई फर्क नहीं पड़ रहा हैं। किसानों की दुर्दशा का मजाक उड़ाया जा रहा है।
यह बात उन्होंने शहर के एक रेस्टोरेंट में पत्रकारों से बातचीत में कही। उन्होंने कहा कि गेहूं पर बोनस किसानों का हक है। जब दूसरे प्रदेश की सरकारें बोनस दे रही है, तो नंबर वन हरियाणा इस मामले में निचले पायदान पर क्यों है। उन्होंने बताया कि कांग्रेस के वरिष्ठ नेता मोतीलाल वोरा ने भाकियू अ के राष्ट्रीय अध्यक्ष ऋषिपाल अंबावता सहित राष्ट्रीय कार्यकारिणी के सदस्यों को बुलाया था। उन्होंने आश्वासन दिया कि वह किसानों की मांगों को पूरा कराने का प्रयास करेंगे।
मांगों का जिक्र करते हुए उन्होंने कहा कि किसान हितैषी भूमि अधिग्रहण अधिनियम नया बिल जल्दी बैठक बुलाकर पारित कराया जाए, जो वर्ष 2000 से प्रभावी हो। किसानों की आर्थिक स्थिति को मजबूती करने के लिए पूरे देश के किसानों के सभी प्रकार के कर्जे माफ करें। स्वामी नाथन आयोग की रिपोर्ट को लागू किया जाए। इन्हीं सब मांगों को लेकर जंतर मंतर पर देश भर से किसान प्रदर्शन में हिस्सा लेंगे।
अगर फिर भी मांगों को पूरा नहीं किया गया तो किसान यूपीए चेयरपर्सन सोनिया गांधी के आवास का घेराव करेंगे। इस दौरान महासचिव जगमोहन मलिक, मास्टर रघुवीर, वेद सिंह, उमेद मलिक, रण सिंह आंतिल, सुलतान सिंह, जिले आंतिल, महेंद्र सिंह, श्रीपाल चौहान आदि मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva zho_Hant eng_Latn